## Rješenje kojim se društvu Terminske transakcije d.o.o., Zagreb MB: 080540644, nalaže zabrana obavljanja terminskih (futures) poslova i svih drugih poslova s vrijednosnim papirima za koje odobrenje daje Hrvatska agencija za nadzor financijskih usluga

### NN 10/2006 (25.1.2006.), Rješenje kojim se društvu Terminske transakcije d.o.o., Zagreb MB: 080540644, nalaže zabrana obavljanja terminskih (futures) poslova i svih drugih poslova s vrijednosnim papirima za koje odobrenje daje Hrvatska agencija za nadzor financijskih usluga

# HRVATSKA AGENCIJA ZA NADZOR FINANCIJSKIH USLUGA

**255**

Na temelju članaka 2., 15. i članka 8. stavka 1.
Zakona o Hrvatskoj agenciji za nadzor financijskih usluga (»Narodne novine« broj
140/05), članka 14. i članka 15. Zakona o tržištu vrijednosnih papira (»Narodne
novine« broj 84/02) u postupku nadzora poslovanja nad društvom TERMINSKE
TRANSAKCIJE d.o.o., Vukotinovićeva 4, Zagreb
MB:080540644, Hrvatska agencija za nadzor financijskih usluga, na sjednici
održanoj 19. siječnja 2006. godine donijela je:

## RJEŠENJE

1. Društvu TERMINSKE TRANSAKCIJE d.o.o., Vukotinovićeva 4, Zagreb MB: 080540644, nalaže se zabrana
obavljanja terminskih (futures) poslova i svih drugih
poslova s vrijednosnim papirima za koje odobrenje daje Hrvatska agencija za
nadzor financijskih usluga, od dana konačnosti ovog Rješenja,

2. Nalaže se društvu TERMINSKE TRANSAKCIJE
d.o.o. Vukotinovićeva 4, Zagreb MB: 080540644 da u
roku od 8 (osam) dana od dana konačnosti ovog Rješenja dostavi Hrvatskoj
agenciji za nadzor financijskih usluga dokaze o obavještavanju svih svojih
klijenata o prestanku obavljanja djelatnosti iz točke 1. ovog Rješenja i s tim
u vezi omogućavanje opozivanja ugovora, te presliku knjige zaprimljenih ugovora
iz koje će biti razvidno da su svi ugovori uredno opozvani,

3. Hrvatska agencija za nadzor financijskih
usluga, sukladno Zakonu o sudskom registru (»Narodne novine« br. 1/95, 57/96, 45/99) podnijet će zahtjev za brisanjem
točke 8., upisane kao predmet djelatnosti u sudskom registru za društvo
TERMINSKE TRANSAK­CIJE d.o.o. Vukotinovićeva 4,
Zagreb MB: 080540644,

4. Sukladno odredbi članka 14. stavka 2. Zakona
o Hrvatskoj agenciji za nadzor financijskih usluga, Agencija će na prikladan
način upoznati javnost o donošenju ovog Rješenja.

5. Ovo rješenje objavit će se u »Narodnim
novinama«.

```
Obrazloženje
```

```

```

Hrvatska agencija za nadzor financijskih usluga
(dalje: Agencija), temeljem odredbi članka 2. stavak 1. točke 2. i 5. i članaka
15. stavak 1. točke 2. i 3. Zakona o Hrvatskoj agenciji za nadzor financijskih
usluga (dalje: Zakon) te članka 14. Zakona o tržištu vrijednosnih papira
(dalje: ZOTVP), provela je postupak nadzora na poslovanjem društva TERMINSKE
TRANSAKCIJE d.o.o. (dalje: subjekt nadzora), a vezano uz obavljanje poslova s
vrijednosnim papirima, koje kao djelatnost smiju obavljati samo brokerska
društva i banke, koje su za obavljanje tih poslova dobili dozvolu Agencije i
upisali ih kao djelatnost u sudski registar.

Agencija je u postupku nadzora koji se vodi pod
klasom: UP/I-041-02/06-01/16, utvrdila da je subjekt nadzora 9. siječnja 2006.
započeo obavljati poslove s vrijednosnim papirima koje temeljem članka 35.
ZOTVP-a mogu obavljati samo ovlaštena društva (brokerska društva i banke koje
su za obavljanje tih poslova dobili dozvolu Agencije i upisali ih kao
djelatnost u sudski registar).

Uvidom u Sudski registar trgovačkih društava u
Republici Hrvatskoj utvrđeno je da su za subjekt Terminske transakcije d.o.o.,
MB: 080540644, sa sjedištem u Vukotinovićeva 4,
Zagreb kao pred­met poslovanja navedeni i:

– posredovanje pri sklapanju financijskih
poslova

– savjetovanje u pogledu strukture kapitala,
poslova strategije i sličnih pitanja, kao i pružanje usluga koje se odnose na
stjecanje dionica i poslovnih udjela u drugim društvima i druga značajna
ulaganja

Temeljem članka 2. stavak 1. točka 2. Zakona,
određeno je da su subjekti nadzora Agencije sve pravne ili fizičke osobe koje
se bave pružanjem financijskih usluga, savjetovanjem na financijskom tržištu, prodajom,
posredovanjem ili upravljanjem imovinom korisnika financijskih usluga. Uvidom u
Sudski registar te registar ovlaštenih društava, registar ovlaštenih brokera i
registar ovlaštenih investicijskih savjetnika, koje temeljem članaka 43. stavak
5., članka 53. stavak 4. te članka 54. stavak 4. ZOTVP-a vodi Agencija,
utvrđeno je da subjekt nadzora nije ovlašteno društvo u smislu članka 2. točka
6. ZOTVP-a, te da u subjektu nadzora nema zaposlenih ovlaštenih brokera niti
ovlaštenih investicijskih savjetnika.

Temeljem rješenja o otvaranju postupka
neposrednog nadzora (klasa: UP/I-041-02/06-01/16, urbroj:
326-104/06-02), ovlašteni zaposlenici Agencije dana 18. siječnja 2005. izvršili
su neposredni nadzor u poslovnom sjedištu subjekta nadzora. Neposredni nadzor
obuhvatio je uzimanje iskaza ovlaštene osobe u subjektu nadzora, g. Karel Koes Hiranjgarbh
Misser Paragh, nizozemskog
državljana čiji je identitet utvrđen uvidom u putovnicu broj: BA0032328., te
dostavu poslovne dokumentacije. O provedenom nadzoru, koji sadrži izjavu
odgovorne osobe u subjektu nadzora sastavljena je službena zabilješka (klasa:
UP/I-041-02/06-01/16, urbroj: 326-104/06-03).

Nadzorom je utvrđeno da subjekt nadzora kao
osnovnu djelatnost obavlja pružanje usluga klijentima u svezi s kupovinom i
prodajom »futures roba« na način da iste kupuje ili
prodaje ili posreduje pri njihovoj kupnji ili prodaji a sve za račun klijenta.

Subjekt nadzora se prema potencijalnim
klijentima predstavlja kao »posrednička brokerska kuća« navodeći da poslove
zaključivanja ugovora obavlja broker, te propisuje pristojbe i provizije za
obavljene usluge (kako je utvrđeno uvidom u brošuru subjekta nadzora koja se
dostavlja potencijalnim klijentima te samom izjavom odgovorne osobe). Nadalje,
u članku 6. tipskog Ugovora s klijentom (koji je izuzet u postupku nadzora)
sadržana je odredba da klijent plaća »brokersku proviziju-mešetarinu«.

Odgovorna osoba subjekta nadzora, na upit o
strukturi zaposlenika navela je da nema zaposlenih ovlaštenih brokera niti
investicijskih savjetnika.

Odgovorna osoba navela je da je prije pokretanja
poslovanja proučila hrvatsko zakonodavstvo i to preko internetskih stranica
tadašnje Komisije za vrijednosne papire Republike Hrvatske te da smatra da »futures ugovori na robe«, koje subjekt nadzora prodaje,
nisu obuhvaćeni definicijom vrijednosnih papira (članak 2. ZOTVP-a).

Direktno upitan o korištenju izraza »brokerska
kuća«, odgovorna osoba navela je da navedeni izraz ne koristi u smislu brokera
koji obavlja poslove za vrijednosne papire, nego da se radi o brokeru koji
prodaje »futures ugovore na robe«. Nadalje, ovlaštena
osoba navela je da »futures ugovore na robu« za
klijente kupuje preko američkih brokera i to na američkim tržištima (Chicago i New York). Ovlaštena osoba navela je da se uplate
vrše preko računa hrvatske poslovne banke, da se sredstva ne transferiraju u
inozemstvo već da se plaćanje prema američkim brokerima vrši iz sredstava koja
subjekt nadzora ima deponirana kod američkih brokera.

Drugim nadzornim mjerama utvrđeno je da navedene
financijske usluge koje nudi subjekt nadzora predstavljaju »Futures
contracts for commodities«, te da u SAD-u nadzor nad trgovanjem istih
provodi savezna institucija »Commoditiy Futures Trading Commission (CFTC)«.

»Futures contracts for commodities«
predstavljaju terminske (futures) poslove koji po
svojoj prirodi predstavljaju špekulativne burzovne transakcije koje se
obavljaju na robnim burzama, jer namjera sudionika u poslu najčešće nije u tome
da za sebe u određeni dan osiguraju robu, nego da na određeni način i uz
korištenje određenih operacija špekulativnog karaktera, iskoriste određenu
razliku u cijeni na koju računaju od trenutka kupnje i trenutka prodaje
ugovora. Na robnim burzama se prilikom sklapanja terminskih poslova i ne govori
o prodaji robe, već o prodaji ugovora određene specifikacije po njegovoj
standardnoj oznaci. Tipski obrasci terminskog kupoprodajnog ugovora za robu po
svom značenju za promet imaju sve karakteristike vrijednosnog papira (Prema:
Ivo Andrijanić: Poslovanja na robnim burzama, Zagreb
1993. str. 27. – 28.)

Navedeni »Futures contracts for commodities«
su i u brošuri subjekta nadzora opisani na sljedeći način: »svaki ugovor za
šećer za određeni mjesec je iste veličine, iste kvalitete i stupnja te se
isporučuje na isti dan i u isto vrijeme«.

Iz svega navedenog Agencija smatra da »Futures contracts for commodities« predstavljaju
vrijednosne papire izdane u seriji, koji su u članku 2. stavak 2. ZOTVP-a
definirani kao vrijednosni papiri istog izdavatelja, izdani istodobno i koji
daju ista prava. Prodaja i kupnja takvih (terminskih) vrijednosnih papira
predstavlja obavljanje poslova s vrijednosnim papirima, kako je definirano
člankom 34. ZOTVP-a, posebice točka 1. (kupnja i prodaja vrijednosnih papira po
nalogu nalogodavca), te točka 2. (trgovina u spekulacijske svrhe – kupnja i
prodaja vrijednosnih papira u svoje ime i za svoj račun).

Člankom 35. ZOTVP-a navedeno je da poslove s
vrijednosnim papirima kao djelatnost smiju obavljati samo brokersko društvo i
banka, koji su za obavljanje tih poslova dobili dozvolu Agencije i upisali ih
kao djelatnost u sudski registar. Subjekt nadzora nije nikada, temeljem članka
42. ZOTVP-a, podnio Zahtjev za izdavanjem potrebne dozvole. Istim člankom u
stavku 1. navedeno je da prije upisa osnivanja ovlaštenog društva u sudski
registar, kao i prije svakog sljedećeg upisa djelatnosti u sudski registar, za
svaki pojedini posao s vrijednosnim papirima ovlašteno društvo mora od Agencije
dobiti dozvolu za obavljanje poslova s vrijednosnim papirima.

Dakle, subjekt nadzora obavlja poslove s
vrijednosnim papirima, premda nije od Agencije zatražio izdavanje dozvole za
obavljanje poslova s vrijednosnim papirima. Navedenim postupanjem subjekt
nadzora se neovlašteno bavi posredovanjem u kupnji ili prodaji vrijednosnih papira,
što predstavlja biće kaznenog djela iz članka 154. ZOTVP-a.

Sukladno odredbama članka 15. stavka 2. ZOTVP-a,
kada utvrdi nezakonitosti i nepravilnosti Agencija će rješenjem izreći
odgovarajuću mjeru propisanu zakonom. Odredbama članka 15. stavak 5. točka 1.
ZOTVP-a propisano je da će Agencija zabraniti obavljanje pojedinih poslova iz
ZOTVP-a, za koje odobrenje daje Agencija. Stoga je, ispunjenjem uvjeta iz
članka 154. ZOTVP-a subjektu nadzora valjalo naložiti zabranu obavljanja
terminskih (futures) poslova i svih drugih poslova s
vrijednosnim papirima, za koje odobrenje daje Agencija, kako je navedeno u
točki 1. i 2. dispozitiva ovog Rješenja.

Agencija u svojstvu ovlaštenog tijela za nadzor
financijskih usluga, koja ima pravni interes, sukladno odredbi članka 63.
stavak 1. Zakona o sudskom registru (»Narodne novine« br.
1/95, 57/96, 45/99) ovlaštena je podnijeti sudskom registru Trgovačkog suda u
Zagrebu zahtjev za upis promjene predmeta poslovanja subjekta nadzora, kako je
odlučeno u točki 3. dispozitiva ovog Rješenja.

S obzirom da je odredbom članka 14. stavka 2.
Zakona propisano da će Agencija upoznavati javnost o ulozi i načinu
funkcioniranja financijskog sustava, uključujući razvijanje svijesti o
koristima i rizicima koji su povezani s različitim vrstama ulaganja i
financijskih poslova, o donošenju ovog Rješenja na prikladan način obavijestit
će se javnost, kako je i odlučeno u točki 4. dispozitiva ovog Rješenja.

Sukladno odredbi članka 8. stavka 3. Zakona, ovo
rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istog može pokrenuti upravni spor podnošenjem tužbe Upravnom sudu
Republike Hrvatske u roku 30 dana od dana primitka ovog rješenja.

Klasa: UP/I-041-02/06-01/16

Urbroj: 326-104/06-04

Zagreb, 19. siječnja 2006.

Predsjednik Uprave

**Ante Samodol**, v. r.

Rješenje, NN 10/2006-255